**Úverovanie. Financovanie prostredníctvom lízingu. Financovanie prostredníctvom zmeniek a dlhopisov. Financovanie prostredníctvom tichého spoločenstva. Faktoring. Forfaiting.**

**Prednáška z 7. mája 2020**

**Zmluva o úvere (§497-§507 OBZ)**

- absolútny obchodno-záväzkový vzťah

-subjektmi môžu byť podnikatelia, ale aj nepodnikatelia

- to však neplatí, ak ide o spotrebiteľskú úverovú zmluvu (§52 ods. 2 OZ), vtedy je potrebné použiť zákon o spotrebiteľských úveroch

- kogentné ustanovenie je len §497 a § 499 OBZ

- zmluva má konsenzuálnu povahu – vzniká už dohodu zmluvných strán o jej obsahu

- od zmluvy o úvere treba odlišovať zmluvu o pôžičke, ktorú upravuje Občiansky zákonník (§ 657 a 658). Ide o reálnu zmluvu, ktorou jedna strana (veriteľ) prenecháva druhej strane (dlžníkovi) veci určené podľa druhu, najmä peniaze, a dlžník sa zaväzuje po uplynutí dohodnutej doby vrátiť veci rovnakého druhu.

- zmluva o úvere je odplatnou zmluvou, čo vyjadruje záväzok dlžníka platiť úroky za poskytnutie peňažných prostriedkov. Bezúročná zmluva o úvere je pojmovo vylúčená.

- zákon o bankách vymedzuje pojem úver ako dočasné poskytnutie peňažných prostriedkov v akejkoľvek forme vrátane faktoringu a forfaitingu (§5 písm. b)

* Podstatné časti zmluvy:
  + určenie zmluvných strán
  + určenie výšky úveru
  + záväzok veriteľa poskytnúť na požiadanie peňažné prostriedky
  + záväzok dlžníka vrátiť poskytnuté prostriedky a zaplatiť úroky

- dohoda o platení úrokov je vždy súčasťou zmluvy o úvere

- OBZ nevyžaduje písomnú formu

- ak si nedohodli výpovednú dobu, dlžník môže zmluvu vypovedať ihneď a veriteľ má právo vypovedať zmluvu s účinnosťou ku koncu kalendárneho mesiaca nasledujúceho po mesiaci v ktorom sa doručila výpoveď

* úrok z úveru a jeho výška:
  + úrok z úveru je cena peňažných prostriedkov, ktoré poskytovateľ úveru dáva do dispozície toho, kto úver prijíma na dohodnutú dobu
  + záväzok platiť úroky ako odplatu (cenu) za poskytnutie peňažných prostriedkov je podstatnou časťou zmluvy o úvere (§ 497)
  + pre vznik zmluvy o úvere zákon nevyžaduje, aby v zmluve bola dohodnutá výška úrokov
  + všeobecne sa uznáva, že pri dojednávaní výšky úrokov treba rešpektovať § 265, v zmysle ktorého výkon práva, ktorý je v rozpore so zásadami poctivého obchodného styku, nepožíva právnu ochranu
  + za obvyklý úrok treba považovať úrok, ktorý je v praxi bánk prevládajúci, t.j. taký, ktorý sa najčastejšie vyskytuje

**Faktoring**

- je financovanie krátkodobých pohľadávok (splatné do 1 roka) z obchodného styku a to tak, že banka odkúpi odberateľské faktúry od odberateľa pred dobou splatnosti, pričom banka poskytne finančné prostriedky do % ich nominálnej hodnoty faktúry pri postúpení pohľadávky na banku

- pro tomto zmluvnom vzťahu rozoznávame 2 zmluvné vzťahy – na jednej strane je dodávateľ (má pohľadávky za predaný tovar alebo služby) a ktorý poskytuje odberateľovi obchodný úver. Druhou stranou je faktor, ktorému je vzniknutá pohľadávka postúpená.

- faktor môže na seba prevziať riziko nesplatenia(*bezregresný faktoring*)alebo toto riziko zostáva u pôvodného veriteľa(*regresný faktoring*)

- účelom faktoringu nie je konečné zbavenie sa pohľadávky, ale získanie financií v hodnote pohľadávok ‣ pôvodný veriteľ už nemá veľké sumy viazané v pohľadávkach ‣ môže ich používať pre ďalší chod podniku ‣ za toto platí faktorovi tzv. faktoringový poplatok

**Forfaiting**

-podobá sa na faktoring, ale ide o postúpenie strednodobých a dlhodobých pohľadávok (splatnosť nad 1 rok)

-ide o nákup v budúcnosti splatných účtovných alebo zmenkových pohľadávok so zrieknutím sa spätného postihu v prípade, ak dlžník nezaplatí (forfaitér preberá na seba riziko nezaplatenia)

- základom je napr. kúpna zmluva medzi exportérom ako predávajúcim pohľadávky a bankou ako kupujúcim pohľadávky (forfaitér)

**Zmluva o tichom spoločenstve (§673-§681 OBZ)**

- je nesubjektívnou formou spoluúčasti viacerých subjektov na podnikaní.

- absolútny obchodno-záväzkový vzťah

-predstavuje záväzkovo-právny vzťah medzi podnikateľom a tichým spoločníkom, v rámci ktorého sa tichý spoločník zaväzuje podieľať sa na podnikateľskej činnosti podnikateľa určitým vkladom, a podnikateľ sa zaväzuje vyplatiť mu určitý podiel na čistom zisku dosiahnutom pri výkone svojej podnikateľskej činnosti .... podľa NS SR sp.zn. R 104/1999: „*Ak nie je v zmluve o tichom spoločenstve určená výška zisku, vyplývajúca z podielu tichého spoločníka na výsledku podnikania, ktorú sa podnikateľ zaväzuje platiť tichému spoločníkovi, nedôjde k jej vzniku, pretože v zmluve chýba podstatná časť.*“

- výška podielu tichého spoločníka na zisku sa určuje podielom alebo zlomkom, dôležité je že musí byť v zmluve určená

- zmluva vyžaduje písomnú formu

- tichým spoločníkom môže byť podnikateľ aj nepodnikateľ

- zmluva o tichom spoločenstve sa v mnohých znakoch podobá zmluve o úvere alebo zmluve o pôžičke podľa Občianskeho zákonníka

- od týchto zmlúv sa však zásadne odlišuje tým, že tichý spoločník poskytuje svoj kapitál za účelom jeho znásobenia, nielen s cieľom podielu na zisku, ale aj s rizikom, že k dosiahnutiu očakávaného zisku nedôjde, a tichý spoločník bude musieť spolu s podnikateľom znášať aj následky vykázanej straty.

- predmetom vklad tichého spoločníka môže byť určitá peňažná suma, určitá vec (stavba, stroj) alebo iná majetková hodnota (napr. know how)

* ručenie tichého spoločníka
  + aj jeho meno je obsiahnuté v obchodnom mene podnikateľa
  + vyhlási osobe, s ktorou rokuje podnikateľ o uzavretí zmluvy, že obaja podnikajú spoločne

- pre určenie podielu tichého spoločníka na výsledku podnikania je rozhodná ročná účtovná závierka (vznik nároku na podiel na zisku mu vzniká do 30 dní po vyhotovení ročnej účtovnej závierky)

- tichý spoločník sa nepodieľa len na zisku ale aj strate

* účasť tichého spoločníka na podnikaní zaniká:
  + uplynutím doby, na ktorú bola zmluva uzatvorená
  + výpoveďou, ak nebola zmluva uzatvorená na dobu určitú
  + ak dosiahne podiel tichého spoločníka na strate výšku jeho vkladu
  + ukončením podnikania, na ktoré sa zmluva vzťahuje
  + vyhlásením konkurzu na majetok podnikateľa alebo zamietnutím návrhu na vyhlásenie konkurzu pre nedostatok majetku

- ak účasť tichému spoločníkovi zanikne, je podnikateľ povinný vrátiť tichému spoločníkovi vklad zvýšený alebo znížený o jeho podiel na výsledku podnikania do 30 dní po zániku zmluvy

**Zmenka**

- je cenný papier, ktorého právna úprava je obsiahnutá v samostatnom zmenkovom a šekovom zákone

- je listinný cenný papier vyznačujúci sa striktným formalizmom

- zmenka je zo zákona cenným papierom na rad, čo umožňuje jej ľahkú prevoditeľnosť

- prevod zmenky môže byť vykonaný jednoduchým písomným vyhlásením, indosamentom umiestneným na zmenkovej listine a nevyžaduje už iný právny titul. Prevodný účinok indosamentu nastane odovzdaním zmenky jej nadobúdateľovi (indosant- osoba, ktorá prevádza zmenku a indosatár – osoba, na ktorú sa prevádzajú práva zo zmenky)

- v prípade ak vystaviteľ zmenky do nej uvedie slová „nie na rad“ možno previesť len cesiou (podľa §524 OZ)

* cudzia zmenka musí obsahovať:
  + označenie, že ide o zmenku, zahrnuté do vlastného textu listiny

a vyjadrené v jazyku, v ktorom je táto listina spísaná,

* + bezpodmienečný príkaz zaplatiť určitú peňažnú sumu,
  + meno toho, kto má platiť (zmenkovníka ),
  + údaj o zročnosti (splatnosti),
  + údaj o mieste, kde sa má platiť,
  + meno toho, komu alebo na rad koho sa má platiť,
  + dátum a miesto vystavenia zmenky,
  + podpis vystaviteľa.

- cudzia zmenka v súlade so zákonnou úpravou nemusí bezpodmienečne obsahovať:

- údaj o splatnosti, lebo podľa zákonnej fikcie bude splatná na videnie,

- údaj o platobnom mieste, keďže zákon ustanovuje, že ním je miesto uvedené pri mene zmenkovníka, ktoré zároveň platí ako miesto bydliska zmenkovníka,

- miesto vystavenia zmenky, lebo ak ho niet, platí, že je ním miesto uvedené pri mene vystaviteľa.

- vlastná zmenka sa neodlišuje od cudzej zmenky povahou v nej inkorporovaného práva

- rozdiel medzi nimi spočíva v obsahu: kým cudzia zmenka znie na bezpodmienečný príkaz zaplatiť určitú peňažnú sumu, ktorý je adresovaný zmenkovníkovi, vo vlastnej zmenke sa bezpodmienečne zaväzuje zaplatiť určitú sumu priamo jej vystaviteľ

- premlčanie práv zo zmenky: § 70 ZZ:

* Zmenečné nároky proti prijímateľovi sa premlčujú v troch rokoch odo dňa sročnosti zmenky
* Nároky majiteľa proti indosantom a proti vystaviteľovi sa premlčujú v jednom roku od dáta protestu včas urobeného alebo pri doložke „bez trov“ v jednom roku odo dňa sročnosti zmenky.
* Nároky indosantov proti iným indosantom a proti vystaviteľovi sa premlčujú v šiestich mesiacoch odo dňa, keď indosant zmenku vyplatil, alebo keď bol nárok proti nemu súdne uplatnený.

**Lízingová zmluva**

- nie je zmluvný typ ani v OBZ ani OZ

- v praxi sa môžeme stretnúť s lízingovou zmluvou uzatváranou v režime zmluvy o kúpe prenajatej veci (§489 OBZ) alebo inominátnej zmluvy (§ 269 ods. 2 OBZ)

- Lízing je spravidla dvojstranný záväzkový vzťah, pri ktorom nájomca, v prospech ktorého je prenechávané užívanie veci a poberanie úžitku, platí prenajímateľovi za používanie predmetu lízingu stanovené nájomné formou jednotlivých splátok po dobu trvania lízingu. Prenajímateľ je tá strana nájomného vzťahu, ktorá prenecháva druhej strane určitú vec do nájmu za účelom jej užívania, pričom po celú dobu prenájmu zostáva majiteľom tejto veci.

* základné formy lízingu
  + finančný lízing, resp. finančný prenájom (prenajímateľ (lízingová spoločnosť) je právnym vlastníkom majetku počas celej doby trvania finančného prenájmu až do zaplatenia poslednej splátky, tu sa využíva zmluva o kúpe prenajatej veci podľa § 489 OBZ)
  + operatívny lízing, resp. operatívny prenájom (prenájom na dobu väčšinou kratšiu, ako je životnosť predmetu lízingu, nájomca nemá záujem o vlastníctvo predmetu lízingu, môžeme využiť nájomnú zmluvu podľa § 663 OZ)

- cena lízingu: zahŕňa postupné splátky obstarávacej ceny majetku, lízingovú maržu prenajímateľa (lízingovej spoločnosti) a ostatné náklady prenajímateľa spojené s prenajatým majetkom (ide predovšetkým o úroky z úveru, ktoré si lízingová spoločnosť berie na obstaranie majetku, prípadne poplatky banky za vedenie úverového účtu)